पाएं अपने शहर की ताज़ा ख़बरें और फ्री ई-पेपरडाउनलोड करें
जिले में कोरोना ज्यादा फैलने की वजह इसकी रिपोर्ट देरी से आना भी है। कुछ दिन पहले तक सैंपल देने के 24 घंटे में रिपोर्ट मिल जाती थी। पिछले 10-15 दिन से रिपोर्ट चार दिन में मिल रही है। सैंपल देने के बाद रिपोर्ट में इतनी देरी के कारण सस्पेक्टेड लोग एक दूसरे के संपर्क में आ रहे हैं। इससे कोरोना केस बढ़ रहे हैं।
वहीं यात्रा करने वालों के लिए 72 घंटे तक की जांच रिपोर्ट चाहिए, लेकिन उसकी रिपोर्ट पर सैंपलिंग या उससे दूसरे दिन की तारीख अंकित होने से वह किसी काम की नहीं रहती है। उधर, पिलानी कस्बा कोरोना की दूसरी लहर की चपेट में है। पिलानी कस्बे में लगातार कोरोना पॉजिटिव मिल रहे हैं। जिससे कस्बे में कम्युनिटी स्प्रेड का खतरा हो गया है।
बीते 21 दिनों में अकेले पिलानी कस्बे में 480 कोरोना मरीज मिले हैं। इसमें 290 पुरूष व 157 महिला मरीजों के साथ 33 बच्चें भी कोरोना की जद में आ गए। इसमें गंभीर ये है कि पिछले सात दिनों में काफी नए केस मिले हैं। चिकित्सा विभाग की जानकारी के अनुसार पिलानी कस्बे में बीते 7 दिन में 313 नए पॉजिटिव मिले हैं। इनमें 188 पुरुष, 113 महिला तथा 12 बच्चे कोरोना संक्रमित मिले हैं। 109 रिकवर हो चुके व पांच जनों की मौत हो गई।
जिले में 187 नए कोरोना मरीज सामने आए, दो की हुई मौत
जिले में कोरोना संक्रमण थमने का नाम नहीं ले रहा है। बुधवार को जिले में 187 कोरोना संक्रमित मिले हैं। इनमें झुंझुनू शहर में दो चिकित्सकों समेत सर्वाधिक 45 नए पॉजिटिव मिले हैं। इनके अलावा दो कोरोना मरीजों की मौत भी हुई है।
सीएमएचओ डॉ छोटे लाल गुर्जर ने बताया कि जिले के नवलगढ़ में 21, चिड़ावा में 29, उदयपुरवाटी में 15, खेतड़ी में एक, मलसीसर में छह, सूरजगढ़ में 35, झुंझुनूं ग्रामीण में 26 तथा बुहाना में 9 नए केस मिले हैं। झुंझुनू शहर में पुलिस लाइन इलाके में दो, रीको में आठ, इंदिरा नगर में दो पॉजिटिव आए हैं। इनके अलावा एक शिशु रोग विशेषज्ञ व एक अन्य चिकित्सक संक्रमित मिला।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva awa_Deva zho_Hant eng_Latn